En 59-årig mand er netop overført til Rigshospitalets brandsårsafdeling. Han er stærkt forbrændt efter at han fik 50.000 volt strøm igennem sig på en transformatorstation.

Manden var en overgang uden bevidsthed og er blevet stærkt forbrændt ved mødet med den stærke strøm. - Han er blevet overført til Rigshospitalets brandsårsafdeling, siger Poul Badsberg, der er vagtchef ved Nordjyllands Politi. Manden blev først bragt til Aalborg Universitetshospital, men blev altså efterfølgende fløjet med helikopter til Rigshospitalet i København. På Rigshospitalet har man en særlig brandsårsafdeling, hvor manden skal under behandling på grund af de forbrændinger, han fik i forbindelse med ulykken. Tirsdag eftermiddag lyder det fra Nordjyllands Politi, at mandens tilstand er kritisk. Ulykken skete på en transformatorstation på Skansevej i Nørresundby. Arbejdstilsynet er igang med at undersøge ulykkesstedet.